Komission lausunto,

annettu 30 päivänä maaliskuuta 2000,

tietyllä jännitealueella toimivia sähkölaitteita koskevan jäsenvaltioiden lainsäädännön lähentämistä koskevasta neuvoston direktiivistä 73/23/ETY

(2000/C 104/07)

(ETA:n kannalta merkityksellinen teksti)

Lausunto perustuu tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19 päivänä helmikuuta 1973 annetun neuvoston direktiivin 73/23/ETY(1) 9 artiklaan, ja siinä viitataan direktiivin 5 artiklan soveltamiseen.

Euroopan yhteisöjen virallisessa lehdessä(2) julkaistiin direktiivin 73/23/ETY 5 artiklan mukaisesti viitaukset yhdenmukaistettuihin standardeihin EN 60335-1 ja EN 60335-2-9. Kyseisten Euroopan sähkötekniikan standardointikomitean (Cenelec) antamien standardien nimet ovat:

>TAULUKON PAIKKA>

Matalajännitedirektiivin 9 artiklan mukaisen suojalausekemenettelyn soveltamisen yhteydessä komissiolle ilmoitettiin puutteesta yhdenmukaistetussa standardissa 60335-2-9, jota sovelletaan yhdessä standardin EN 60335-1 kanssa.

Ilmoituksessa viitataan standardin EN 60335-2-9 alaan kuuluviin laitteisiin liittyvään vaaraan, joka aiheutuu laitteissa olevien käyttötarkoitukseen liittymättömien pintojen korkeasta lämpötilasta. Nykyisessä muodossaan standardissa ei ole otettu huomioon kyseisten pintojen lämpötilasta aiheutuvaa vaaraa. Direktiivin 73/23/ETY liitteessä I olevan 1 kohdan d alakohdassa ja 2 kohdan b alakohdassa säädetyissä turvallisuustavoitteissa edellytetään, että sähkölaitteiden suunnittelussa ja valmistuksessa varmistetaan suojaus pintalämpötilaan liittyviä vaaroja vastaan. Koska standardiin EN 60335-2-9 ei sisälly riittäviä eritelmiä laitteissa olevien käyttötarkoitukseen liittymättömien pintojen lämpötilasta, ei se myöskään voi taata matalajännitedirektiivin osalta täyttä vaatimustenmukaisuutta. Käyttötarkoitukseen liittymättömien pintojen lämpötilaan liittyvien vaarojen osalta ei siten voida katsoa, että standardien EN 60335-2-9 (lauseke 11) ja EN-60335-1 (lauseke 11), joiden viitetiedot on julkaistu edellä mainitussa Euroopan yhteisöjen virallisen lehden numerossa, noudattamisesta seuraisi olettamus, että laitteet ovat mainittujen turvallisuustavoitteiden mukaisia.

Esitettyjä päätelmiä tukivat myös kansallisten viranomaisten edustajat 17.-18. kesäkuuta 1999 pidetyssä matalajännitetyöryhmän kokouksessa.

Komissio on pyytänyt Ceneleciä varmistamaan, että edellä mainittua vaaraa käsitellään riittävällä tavalla standardin tarkistetussa laitoksessa. Standardia EN 60335-2-9 tarkistetaan parhaillaan.

Tarkistetun yhdenmukaistetun standardin puuttuessa valmistajien on otettava huomioon käyttötarkoitukseen liittymättömien pintojen lämpötilaan liittyvä vaara, kun ne pyrkivät osoittamaan, että kyseessä oleva sähkölaite on matalajännitedirektiivin mukainen. Tämä voi edellyttää riskianalyysiä ja vaarojen arviointia sen varmistamiseksi, että laite on suunniteltu ja valmistettu tavalla, joka vähentää käyttötarkoitukseen liittymättömien pintojen lämpötilaan liittyvää vaaraa niin paljon kuin on kohtuudella mahdollista.

(1) EYVL L 77, 26.3.1973, direktiivi sellaisena kuin se on muutettuna direktiivillä 93/68/ETY (EYVL L 220, 30.8.1993, s. 1).

(2) EYVL C 268, 22.9.1999, s. 1.